autotypi
Store norske leksikon,Samfunn,Medier,Grafisk industri,Teknologi og materialer i grafisk industri
Autotypi er en betegnelse for rasterklisjé, en fotokjemisk fremstilt klisjé som tidligere var vanlig i boktrykk for gjengivelse av originaler med toner, for eksempel fotografier eller malerier.
For å få frem valørene ble originalen fotografert gjennom et raster som oppdelte bildet i rasterpunkter. Negativet ble overført til en metallplate med lysfølsom hinne. Etter at platen var fremkalt og herdet, ble den etset i et syrebad. Autotypiklisjeer ble fremstilt med forskjellig rasterfinhet etter papiret de skulle trykkes på, og angitt etter hvor mange rasterlinjer 1 centimeter av klisjeen inneholder. Rastertettheten varierte vanligvis mellom 25 (for avistrykk) og 60 (for fineste kunsttrykk). Den første autotypi ble laget i Tyskland 1881, etter at Georg Meisenbach hadde oppfunnet linjerasteret.Digital teknologi har erstattet den gamle fotokjemiske teknikken.